RJH บวกกว่า 3% โบรกฯเชียร์ซื้อ เป้า 35 บ. คาดผลงานโตต่อเนื่อง
RJH บวกกว่า 3% โบรกฯเชียร์ซื้อ เป้า 35 บ. คาดผลงานโตต่อเนื่อง ล่าสุด ณ เวลา 11.49 น. อยู่ที่ 25.75 บาท บวก 0.85 บาท หรือ 3.41% สูงสุดที่ 25.75 ต่ำสุดที่ 25 บาท ด้วยมูลค่าซื้อขาย 21.44 ล้านบาท
28 พ.ย. 2560

ผู้สื่อข่าวรายงานว่า ราคาหุ้นบริษัท โรงพยาบาลราชธานี จำกัด (มหาชน) หรือ RJH ล่าสุด ณ เวลา 11.49 น. อยู่ที่ 25.75 บาท บวก 0.85 บาท หรือ 3.41% สูงสุดที่ 25.75 ต่ำสุดที่ 25 บาท ด้วยมูลค่าซื้อขาย 21.44 ล้านบาท ขณะที่ดัชนีตลาดหุ้นไทยโดยรวมอยู่ที่บวก 0.41%

สำหรับปัจจัยที่ส่งผลให้ราคาหุ้นปรับตัวขึ้นในช่วงเช้าวันนี้ คาดว่ามาจากการที่การดำเนินงานจะขยายตัวสูงต่อเนื่อง
ด้าน บล.ฟิลลิป ระบุในบทวิเคราะห์ แนะนำ “ซื้อ” RJH ให้ราคาเป้าหมาย 35 บาท/หุ้น ด้านแนวโน้มไตรมาส 4/60 คาดผลประกอบการจะย่อตัวลงไตรมาสก่อน ตามปัจจัยฤดูกาล หากแต่จากช่วงเดียวกันเมื่อปีก่อน จะปรับตัวดีกว่ามากจากกลุ่มลูกค้าเงินสดยังเข้าใช้บริการสูง ส่วนหนึ่งคาดเป็นผลจากขยายศูนย์การแพทย์ต่างๆ ประกอบกับมีปรับขึ้นค่ารักษาประกันสังคม (เริ่ม 1 ก.ค. 60) ทำให้ทั้งปีจะขยายตัวเด่นกว่าประเมินก่อนหน้า
ทั้งนี้ทางฝ่ายปรับสมมติฐานรายได้กิจการรพ.และกำไรปี 60 ขึ้นมาที่ 1,402 ล้านบาท และ 232 ล้านบาท เพิ่มขึ้น 15.9% ช่วงเดียวกันเมื่อปีก่อน และ 49.2% ช่วงเดียวกันเมื่อปีก่อน
ขณะที่ปี 61 จำนวนเคสผู้ป่วยโรคหัวใจอาจจะชะลอตัว เนื่องจากรพ.ธน บุรีมีส่งต่อเคสผู้ป่วยให้กับรพ.เครือข่ายมากขึ้น ทำให้มีการส่งต่อเคสมารักษาที่ RJH ลดลง หากแต่กลุ่มลูกค้าเงินสดและประกันตนจะยังขยายตัวสูง ด้านกลุ่มลูกค้าเงินสด ในส่วน OPD คาดจะเติบโตจากการเข้ารุกตลาด Check up ใหม่ๆ ทั้งจากการตรวจสุขภาพนอกสถานที่และฉีดวัคซีนในสถานที่ต่างๆ , การขยายศูนย์ไตเทียมใน บ.ย่อย
รวมทั้งเพิ่มศูนย์การแพทย์อื่นๆ เช่น อัลตราซาวน์ 4D โดยในส่วน IPD คาดจะเพิ่มจำนวนเตียงใน บ. แม่อีกราว 5 เตียง (ในช่วง 3Q61) และเน้นให้บริการเฉพาะทางต่างๆให้มากขึ้น อาทิ การสวนหัวใจและหลอดเลือด (Cardiac Catheterization) การผ่าตัดสลายต้อกระจก (Cataract Surgery) การผ่าตัดผ่านกล้อง (Arthroscopic Surgery) ฯลฯ ตลอดจนจะเข้ารุกตลาดญี่ปุ่นที่ทำงานในเขตพื้นที่ใกล้เคียง เช่นเดียวกันกับกลุ่มลูกค้าประกันตน
อีกทั้งคาดจะเติบโตจากจำนวนผู้เข้าใช้บริการ หากคาดจะสูงขึ้นเป็น 1.78 แสนรายจากคาดการณ์ปี 60 เฉลี่ยที่ 1.69 แสนราย ประกอบกับได้อานิสงส์จากการปรับขึ้นค่ารักษาประกันสังคมใหม่ (โดยจะรับรู้เข้ามาทั้งปี) เบื้องต้นทางฝ่ายปรับสมมติฐานรายได้จากกิจการรพ.ขึ้นเป็น 1,609 ล้านบาท เพิ่มขึ้น 14.8% จากช่วงเดียวกันเมื่อปีก่อน และปรับกำไรปี 61 ขึ้นมาที่ 276 ล้านบาท เพิ่มขึ้น 19.4% จากช่วงเดียวกันเมื่อปีก่อน
ส่วนโครงการลงทุนอื่น ยังเป็นไปตามกำหนดการเดิมก่อนหน้า ได้แก่ i)ศูนย์ MRI (แห่งแรกใน จ .พระนครศรีอยุธยา) คาดจะเริ่มเปิดให้บริการในกลางเดือน ม.ค. 61 ii)ศูนย์ไตเทียม คาดจะเปิดให้บริการในต้นปี 62 และ iii)อาคารผู้ป่วย 9 ชั้น คาดจะเปิดให้บริการราวต้นปี 63